**Telki Község Önkormányzat**

Stratégiai ellenőrzési terve

2025-2029.

# A Bkr. 30.§ (1) bekezdésben foglaltak szerint Telki Község Önkormányzata (a továbbiakban: Önkormányzat) belső ellenőrzési vezetőjének feladata a stratégiai ellenőrzési terv összeállítása, amely meghatározza a belső ellenőrzésre vonatkozó stratégiai fejlesztéseket a következő öt évre vonatkozóan, az Önkormányzat és Hivatala tevékenységi körét, sajátosságait és célkitűzéseit figyelembe véve.

A stratégiai terv elkészítésénél figyelemmel voltam az Önkormányzat hosszú távústratégiai céljaira, a működést befolyásoló jogszabályi környezet változásaira.

A belső ellenőrzés tevékenységét a hatályos, vonatkozó jogszabályok, valamint a nemzetközi és hazai szakmai irányelvek, módszertani útmutatók szerint végzi.

A stratégiai ellenőrzési terv nem konkrét ellenőrzési feladatokat, hanem a belső ellenőrzés átfogó céljaira, a folyamatok kockázataira és a belső ellenőrzés fejlesztési irányára vonatkozó megállapításokat tartalmaz.

A stratégiai terv tartalmazza:

• a hosszú távú célkitűzéseket, stratégiai célokat;

• a belső kontrollrendszer értékelését;

• a kockázati tényezőket és értékelésüket;

• a belső ellenőrzésre vonatkozó fejlesztési tervet;

• a szükséges ellenőri létszám és az ellenőri képzettség felmérését;

• a belső ellenőr hosszú távú képzési tervét;

• a belső ellenőrzés tárgyi és információs igényét;

• az ellenőrzés által vizsgált területeket, figyelembe véve a szervezet struktúrájában vagy tevékenységében szükséges változásokat.

A stratégiai terv:

• hosszú távra határozza meg a belső ellenőrzés célját, valamint tevékenységének és fejlesztésének irányait;

• segít abban, hogy a belső ellenőrzés céljának megvalósítását ne a meglévő feltételek korlátozzák, hanem megtalálja annak a módját, hogy a célok eléréséhez szükséges feltételeket előre átgondoltan megteremtse;

• a rendelkezésre álló információk rendszerezése és a kockázatelemzés révén lehetővé válik az erőforrások optimális tervezése és elosztása, illetve az ellenőrzési célkitűzések hatékonyabb meghatározása;

• a stratégiai terv hozzájárul a belső ellenőrzés – és általa az Önkormányzat – céljainak eléréséhez, eredményességéhez;

• a stratégiai terv lehetővé teszi a belső ellenőrzés tevékenységének, céljának jobb megértését az Önkormányzat és vezetői számára;

• a stratégiai terv képezi az alapját az éves ellenőrzési tervnek.

A szervezeti célok azonosítása és elemzése kijelöli a belső ellenőrzés számára, hogy hosszú távon mely területekre, folyamatokra koncentrálja az ellenőrzési erőforrásokat.

Az Önkormányzat és Hivatala elkötelezett az eredményes, hatékony, jogszabályoknak megfelelő működés iránt. Szakmai igényességre, és folyamatos színvonal-emelkedésre törekszik, amelynek középpontjában az Önkormányzat fenntartásában lévő intézményekkel (a továbbiakban: Intézmények) való együttműködés, a foglalkoztatottak szakmai támogatása, valamint az állampolgári jogok érvényesülése áll.

Az Önkormányzat és Hivatala hosszú távú célkitűzései:

* a jogszabályban meghatározott és az önként vállalt feladatok ellátása minél magasabb szakmai szinten, eredményesen és hatékonyan biztosítsa az érintettek megelégedésére, az elvárásoknak megfelelően;
* a törvényesség betartásának biztosítása, az anyagi és eljárási jogszabályok maradéktalan érvényre juttatása;
* a képviselő-testület rendeleteinek és határozatainak végrehajtása;
* az állampolgári jogok érvényesülésének biztosítása;
* hatékony, gyors és színvonalas ügyintézés, határidők betartása;
* a munkatársak képzettségének, szakmai ismeretének gyarapítása folyamatosan és tervezett módon;
* az Intézményekkel való együttműködés javítása;
* jogszabályok, belső szabályzatok naprakész ismerete és alkalmazásuk hatásfokának javítása;
* valamint a szükséges információk elérésének áramlásának javítása és a munkafolyamatok optimalizálása;
* a szervezeti célok és értékek irányában való foglalkoztatotti elkötelezettség fejlesztése és elősegítése

Az Önkormányzat és Hivatala rövid távú célkitűzései:

* A nehéz gazdasági körülmények, valamint a szakemberhiány ellenére az Önkormányzat és az Intézmények szabályos, zavartalan és hatékony működésének, feladataik maradéktalan ellátásának biztosítása;
* számviteli adatok megbízhatóságának, színvonalának emelése;
* energiaköltségek csökkentése;
* hatékony, a jogszabályoknak megfelelő munkafolyamatok kialakítása;
* a kommunikációs kapcsolatok, az információáramlás minőségének javítása.

**1. A belső ellenőrzés hosszú távú célkitűzései**

A Belső Ellenőrök Nemzetközi Szervezetének 2100. számú gyakorlati standardjának meghatározása szerint a belső ellenőrzési tevékenység rendszerszemléletű megközelítéssel és módszeresen értékeli, ill. fejleszti az ellenőrzött szervezet kockázatkezelési, kontroll és szervezetirányítási rendszerek, eljárások hatékonyságát és hozzájárul azok javításához.

A belső kontrollrendszer a jogszabályi kötelezettségeknek való tudatos megfelelés, a kockázatok kezelése és a tárgyilagos bizonyosság megszerzése érdekében azt a célt szolgálja, hogy az Önkormányzat:

* működése és gazdálkodása során a tevékenységét gazdaságosan, hatékonyan és eredményesen végezze,
* elszámolási kötelezettségeit teljesítse,
* megvédje az erőforrásait a veszteségektől, károktól és a nem rendeltetésszerű használattól,
* működésével kapcsolatosan megfelelő, pontos és naprakész információ álljon rendelkezésre,
* biztosítsa a jogszabályi előírásoknak megfelelő, szabályozott, átlátható és etikus működését,
* védje a tulajdonos és az intézmények, partnerek érdekeit,
* kockázatait kezelje, különös tekintettel az integritási kockázatokra.

A belső ellenőrzésnek és a vezetésnek feladata annak vizsgálata, hogy a vezetés által kialakított és működtetett kockázatkezelési, ellenőrzési, irányítási rendszerek és eljárások megfelelnek-e a fenti követelményrendszernek. Az ellenőrzés hatóköre kiterjed mind a jogszabályok, mind a felhatalmazás és a saját hatáskörben helyileg kiadott szabályzatok, irányelvek, eljárások pontos betartásának, betartatásának ellenőrzésére.

Az ellenőrzési rendszer keretében a folyamatos és rendszeres ellenőrzés alapjainak megteremtése és továbbfejlesztése révén a környezeti változásokra válaszoló belső ellenőrzés követi:

* a feladat- és hatásköri rendszert, a feladatellátás módját,
* a gazdálkodás finanszírozási rendszerét,
* a gazdálkodás belső kontrollrendszerét;
* a szervezeti - strukturális változások rendszerét.

A belső ellenőrzés szabályos és folyamatos működtetéséért a jegyző felelős.

A belső ellenőrzés olyan független, objektív bizonyosságot adó eszköz és tanácsadói tevékenység, amely értéket ad az Önkormányzat és Hivatala működéséhez és javítja annak minőségét. Módszeres és szabályozott eljárással értékeli és javítja a kockázatkezelési, a kontroll és az irányítási folyamatok hatékonyságát, ezáltal segíti a szervezeti célok megvalósítását.

Az Önkormányzat a működéséhez szükséges belső ellenőri feladatok ellátását külső szolgáltató bevonásával biztosítja, a munkát 1 fő belső ellenőr látja el, aki a belső ellenőrzési vezetői feladatok ellátásáért is felelős.

Hosszú távú célkitűzések:

* az ellenőrzési lefedettség növelése, a változások nyomon követése;
* az Önkormányzat, Hivatala és az Intézmények belső kontrollrendszerében rejlő kockázati tényezők feltárásával, ajánlások és javaslatok megfogalmazásával adjon iránymutatást a vezetők részére a belső kontrollrendszer megfelelő kialakítására, fejlesztésére, ezzel elősegítve a kockázatok kezelését;
* az ellenőrzések, javaslatok (ideértve a tanácsadó szerepet is) segítsék elő a jogszabályok és a fenntartó előírásainak megfelelő feladatellátást, az eredményes, gazdaságos hatékony és átlátható működést, a vagyon megóvását;
* az eszközökkel és forrásokkal való gazdálkodásban ne kerüljön sor pazarlásra, visszaélésre, rendeltetésellenes felhasználásra, illetve, hogy megfelelő, pontos és naprakész információk álljanak rendelkezésre.
* a munkamegosztás rendjének ellenőrzésével a feladatmegosztásban rejlő kockázati tényezők feltárása, javaslattétel a hatékony és eredményes szabályozásra;
* a tanácsadó tevékenység során, az ellenőrzések tapasztalatai segítsék a vezetés munkáját abban, hogy a kialakított és működtetett pénzügyi irányítási és ellenőrzési rendszerek megfelelően biztosítsák az Önkormányzat valamennyi gazdálkodással kapcsolatos tevékenységének és céljának összhangját a szabályszerűség, szabályozottság, és megbízható gazdálkodás elveivel összhangban;

A célok elérése érdekében a belső ellenőrzés a vonatkozó jogszabályok, az államháztartásért felelős miniszter által közzétett útmutató, a nemzetközi, valamint hazai belső ellenőrzési standardok/szakmai irányelvek figyelembevételével és a Belső Ellenőrzési Kézikönyv előírásai szerint szabályszerűségi, pénzügyi, rendszer, teljesítmény-ellenőrzéseket, valamint informatikai rendszerellenőrzéseket végezhet.

A szervezeti egységek működésének ellenőrzésével, vizsgálatával megfelelő információt kell adni a vezetés részére arról, hogy a kialakított irányítási, belső kontroll és ellenőrzési rendszerek, eljárások mennyiben biztosítják az ellenőrzött terület szabályszerű, gazdaságos, hatékony, valamint eredményes működését.

A belső ellenőrzés a vizsgált folyamatokkal kapcsolatos megállapítások és javaslatok, valamint elemzések, és értékelések készítésével elősegíti a kockázati tényezők, hiányosságok megszüntetését, illetve kiküszöbölését.

A stratégiai célok megvalósítása eredményeként az Önkormányzatnál a működés, a tevékenység, illetve a szabályozottság áttekinthetővé válik, illetve a források optimális elosztása, a pénzeszközök és erőforrások szabályszerű, gazdaságos, hatékony és eredményes felhasználása is ellenőrzött lesz.

**2. A belső kontrollrendszer értékelése**

A Bkr. 3.§-a alapján a belső kontrollrendszer – ennek keretében a belső ellenőrzés – kialakításáért, működtetéséért és fejlesztéséért a jegyző a felelős.

A belső kontrollok kialakítása során figyelembe kell venni az államháztartásért felelős miniszter által közzétett útmutatót. A célkitűzés megvalósítása érdekében a belső ellenőr feladata folyamatosan vizsgálni és értékelni a kialakított belső kontroll rendszert, ellenőrzések és eljárások működését, javaslataival segíteni a rendszer fejlesztését.

Az Önkormányzatnál a belső kontrollrendszer kialakítása és működtetése jónak minősíthető.

A belső ellenőrzés hosszú távon leginkább a kontrolltevékenységek fejlesztésében tud segítséget nyújtani.

**3. Kockázati tényezők és értékelésük**

A tervezés során szükséges felmérni a szervezeti egységek működési folyamatait, a stratégiai irányokat és célkitűzéseket, a hatáskör jellemzőit, valamint a szabályozási és működési környezetet.

Eredendő kockázatot jelent a jogszabályi, politikai, gazdasági környezet változása, a személyi juttatások reálértékének folyamatos csökkenése, amely nehezíti a kvalifikált munkaerő megtartását. Kockázatot jelent továbbá a megfelelő végzettséggel, szakmai tapasztalattal rendelkező munkaerő hiánya, valamint, hogy az új munkatársak betanítására nincs megfelelő kapacitás. Szintén kockázatos terület az intézményen belüli és a külső környezetben megvalósuló információ áramlás megfelelősége. A tervezést, valamint a szakmai és adminisztratív feladatok ellátását nehezíti, hogy nem állnak időben rendelkezésre a szükséges adatok és információk.

A kockázatelemzés során a kockázatokat a hatás és a valószínűség figyelembevételével szükséges meghatározni.

A belső ellenőrnek az éves ellenőrzési terv összeállítása során minden évben el kell készítenie az aktuális kockázatelemzést, és a kockázatelemzés eredményeként a „legmagasabb" kockázatúnak értékelt területeket fel kell vennie a tervbe, illetve a magas kockázatúnak értékelt, kritikus folyamatokat legalább kétévente, a közepes kockázatú rendszereket három-négyéves ciklusban, az alacsony minősítésű feladatokat ötévente ellenőriznie kell. A belső ellenőrzésnek a lefolytatott ellenőrzésekkel, a tapasztalatok alapján megtett javaslatokkal elő kell segítenie az ellenőrzött terület szabályszerű, gazdaságos, hatékony és eredményes működését. Értékelnie kell - a kontrollkockázat csökkentése érdekében - a belső kontrollok hatékonyságát.

**4. A belső ellenőrzés fejlesztési terve**

A belső ellenőrzés tevékenységét a Bkr. és a nemzetközi és hazai belső ellenőrzési standardok figyelembevételével készült Belső Ellenőrzési Kézikönyv alapján látja el.

A belső ellenőrzés kiemelt célként kezeli a vizsgálatok komplexitásának elérését. A belső ellenőrzés működése, működtetése során az ellenőrzések tervezésekor arra kell törekedni, hogy a tervezett ellenőrzések átfogóan mutassák be a szervezet működési folyamatait, az abban rejlő esetleges hiányosságokat. A vizsgálatok megalapozottsága érdekében hangsúlyt kell helyezni a folyamatelemzések és a kockázatelemzés gyakorlatára.

Stratégiai fejlesztési cél a belső ellenőrzés minőségének fejlesztése, annak biztosítása, hogy a belső ellenőr naprakész információval rendelkezzen a gazdasági, jogszabályi környezet változásairól, amely ismerettel és tudással biztosítható a vezetők támogatása, a kontrollkörnyezet és a belső szabályozási rend aktualizálása, a belső kontrollrendszer minőségi fejlesztése.

**5. A szükséges ellenőri létszám és az ellenőri képzettség alakulása**

A belső ellenőrzés létszám szükségletét annak figyelembevételével kell megállapítani, hogy az arányban álljon a szervezet által ellátott feladatokkal, a kezelt eszközök nagyságával és a stratégiai tervben foglaltakkal.

Jelenleg az Önkormányzat 1 fő külső szolgáltatót foglalkoztat a belső ellenőrzési feladatok ellátására.

Rendkívül fontos a szaktudás, a gyakorlat, a tapasztalat, mely nélkül nem érhető el a megfelelő működés. A belső ellenőrzési feladatokkal megbízott külső szolgáltató regisztrált belső ellenőr, APBE-I., és II. vizsgákkal is rendelkezik. A külső szolgáltató megfelel a költségvetési szervnél és köztulajdonban álló gazdasági társaságnál belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú kötelező továbbképzéséről szóló miniszteri rendeletben meghatározott feltételeknek, illetve a belső ellenőr öt évet meghaladó szakmai gyakorlattal rendelkezik.

**6.A belső ellenőr hosszú távú képzési terve**

A belső ellenőr szakmai továbbképzése folyamatos.

Az önképzés mellett a PM, (pl. ÁBPE I.-II., BEMAFOR), az ÁSZ, a BEMSZ által szervezett képzések segíthetik az ellenőrzési módszertanok, az új jogszabályok alkalmazásának elsajátítását.

A továbbképzéshez szükséges időt az éves ellenőrzési terv összeállításakor a belső ellenőrzés - tekintettel arra, hogy külső szolgáltató – nem veszi figyelembe.

**7.Az ellenőrzés tárgyi és információs igénye**

Az ellenőrzés tárgyi feltételei megfelelőek, az ügyviteli és az informatikai eszközökkel való ellátottság segíti az ellenőrzések lebonyolítását. A külső szolgáltató saját eszközeivel látja el feladatát.

A belső ellenőr folyamatosan tartja a kapcsolatot a jegyzővel, ezáltal megfelelő információkkal rendelkezik a Képviselő-testület döntéseiről és az abból következő feladatokról, valamint a működést és tevékenységet érintő jelentős kérdésekről és az időszerű feladatok végrehajtásáról.

**8.Az ellenőrzés által vizsgálandó főbb területek**

A kockázatelemzés alapján meghatározhatóak a legfőbb ellenőrzendő területek, folyamatok.

Kiemelt prioritású terület a belső kontrollrendszer kialakításának, valamint a gazdálkodás folyamatainak vizsgálata, így:

* Kontrollkörnyezet felmérése, értékelése
* Belső kontrollrendszer működtetése, kontrolltevékenység
* Zárlati feladatok, beszámolási kötelezettség teljesítése
* Beszerzések lefolytatása
* Műszaki beruházások megvalósítása
* Üzemeltetési feladatok ellátása
* Intézmények átfogó ellenőrzése
* Humánpolitikai folyamatok megvalósítása
* Adóztatási tevékenység szabályszerűségének és hatékonyságának ellenőrzése

A hosszú távú célkitűzések megvalósítása során törekedni kell a tervezéskor:

* az ellenőrzési kötelezettségek, jogosultságok - törvény szerinti - teljesítésére (rendszeres, ill. éves ellenőrzési kötelezettségek)
* az Önkormányzat vezetősége ellenőrzési igényeinek, javaslatainak kielégítésére,
* az ellenőrzéssel lefedett területek növelésére,
* az ellenőrzött területek részfolyamatainak ellenőrzésére,
* az időszerű ellenőrzési témák vizsgálatára,
* a támogatási szerződésekkel biztosított források felhasználásával megvalósuló beruházások ellenőrzésére,
* a belső kontrollrendszer kialakításával, szabályozottságával, működtetésével, felülvizsgálatával kapcsolatos ellenőrzésekre.

A belső ellenőrzési vezetőnek nagy hangsúlyt kell fektetnie arra, hogy az aktuális éves ellenőrzési terv elkészítése – figyelemmel az aktuális kockázatelemzés eredményére és az Önkormányzat vezetésének igényeire is - a stratégiai tervben megfogalmazott szempontok szerint történjen.

A belső ellenőrzésnek a lefolytatott ellenőrzések alapján megtett javaslataival segítenie kell a vezetést az Önkormányzat és Hivatala működésével kapcsolatos döntéseinek meghozatala körében.

Budapest, 2024. november

Menich-Jónás Judit

belső ellenőrzési vezető

**Jóváhagyom:**

Budapest, 2024.

Dr. Lack Mónika

jegyző